Loksabha Elections: कांग्रेस नेता ने कहा- मुसलमान किसी एक पार्टी से वफादारी न निभाएं, बीजेपी से हाथ मिलाएं  
कर्नाटक के कांग्रेस नेता रोशन बेग का आया बड़ा बयान 
कांग्रेस ने कर्नाटक में सिर्फ एक मुसलमान को टिकट दिया
रोशन बेग ने कहा कि जरूरत हुई तो कांग्रेस छोड़ देंगे
Lok Sabha Elections 2019 : कांग्रेस के वरिष्ठ नेता रोशन बेग (Roshan Baig) ने एक्जिट पोल में कांग्रेस के खराब प्रदर्शन के अनुमान के मद्देनजर सोमवार को पार्टी छोड़ने के संकेत दिए. उन्होंने राष्ट्रीय जनतांत्रिक गठबंधन (NDA) के सरकार में लौटने की स्थिति में मुस्लिम समुदाय से समझौता करने का निवेदन भी किया.
बेग ने मीडिया को संबोधित करते हुए यहां कहा, ‘‘यदि एनडीए सरकार में लौटता है तो मैं विनम्रता से मुस्लिम भाइयों से अनुरोध करता हूं कि वे परिस्थिति से समझौता करें.'' यह पूछे जाने पर कि क्या इसका मतलब मुसलमानों को भारतीय जनता पार्टी (BJP) से हाथ मिला लेना चाहिए? बेग ने कहा कि यदि जरूरत पड़ती है तो जरूर. कांग्रेस ने राज्य में सिर्फ एक मुसलमान को टिकट दिया है.    
उन्होंने स्पष्ट किया, ‘‘यदि जरूरत पड़ती है तो मुसलमानों को जरूर हाथ मिलाना चाहिए. हमें किसी एक पार्टी का वफादार नहीं बने रहना चाहिए. कर्नाटक में मुसलमानों के साथ क्या हुआ? कांग्रेस ने सिर्फ एक टिकट दी.''    
यह पूछे जाने पर कि क्या वह आने वाले दिनों में कांग्रेस छोड़ने का निर्णय लेंगे, बेग ने कहा कि यदि जरूरत हुई तो जरूर.

( इनपुट भाषा से)